S-2063/2021

Mál þetta, sem dómtekið var í dag, er höfðað með ákæru, útgefinni af héraðssaksóknara 8. apríl 2021, á hendur V-kk-þgf Ó-kk-þgf K-kk-þgf, kennitala [...], [...], [...], fyrir „fyrir brot gegn valdstjórninni, með því að hafa að kvöldi mánudagsins 14. september 2020, inni í sjúkrabifreið við slysadeild Landspítalans í Fossvogi í Reykjavík og í framhaldinu inni á slysadeild spítalans, ítrekað hótað lögreglumönnum [...] og [...] lífláti sem þar voru við skyldustörf og hótað fjölskyldu lögreglumanns [...] lífláti og sparkað í kvið lögreglumanns [...] og hrækt á vinstri hönd hans.

Telst þetta varða við 1. mgr. 106. gr. almennra hegningarlaga nr. 19/1940.

Þess er krafist að ákærði verði dæmdur til refsingar og greiðslu alls sakarkostnaðar.“

Verjandi ákærða krefst vægustu refsingar er lög leyfa og málsvarnarþóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði á að baki sakarferil sem nær aftur til ársins 2003. Samkvæmt sakavottorði ákærða var hann nú síðast dæmdur í sex mánaða fangelsi með dómi Héraðsdóms Reykjavíkur frá 3. júní 2020 fyrir ýmis brot, svo sem umferðarlagabrot, nytjastuld og eignaspjöll. Fullnustu refsingarinnar var frestað skilorðsbundið en um hegningarauka var að ræða við dóm Héraðsdóms Suðurlands frá 19. desember 2019, þar sem ákærði var dæmdur í fimmmánaða fangelsi fyrir hótanir. Raunar er þess ekki getið í dóminum að skilorð þess dóms hafi verið tekið upp en þegar litið er til þeirra brota sem ákærði var þá sakfelldur fyrir telst tildæmd refsing hæfileg. Má því ætla að ákærða hafi verið gerð sex mánaða refsing í einu lagi með vísan til 60. gr. og 78. gr. almennra hegningarlaga og hún skilorðsbundin.

Brot ákærða nú er framið eftir uppkvaðningu dóms frá 3. júní 2020 og hefur hann rofið skilyrði hans. Verður skilorðið nú tekið upp og refsing dæmd í einu lagi eftir ákvæðum 60. gr. laga nr. 19/1940.

Við ákvörðun refsingar er litið til þess að ákærði játaði brot sitt strax á rannsóknarstigi og kvaðst iðrast gjörða sinna. Til þyngingar horfir að um alvarlegt brot er að ræða sem beindist gegn tveimur lögreglumönnum sem voru að sinna skyldustörfum sínum. Beitti hann annan lögreglumanninn líkamlegu ofbeldi en meiðsli hans reyndust óveruleg.

Samkvæmt framansögðu, og að auki með vísan til 1., 2., 5. og 8. tl. 1. mgr. 70. og 77. gr. almennra hegningarlaga, þykir hæfileg refsing ákærða ákveðin fangelsi í átta mánuði en ekki eru efni til þess að skilorðsbinda refsingu ákærða nú.

Ákærði greiði málsvarnarþóknun skipaðs verjanda síns, G-kk-ef S-x-x R-kk-ef lögmanns, eins og nánar greinir í dómsorði.

Af hálfu ákæruvaldsins flutti málið S-kvk-nf R-kvk-nf A-kvk-nf aðstoðarsaksóknari.

S-kvk-nf H-kvk-nf héraðsdómari kveður upp dóm þennan.

D Ó M S O R Ð:

Ákærði, V-kk-nf Ó-kk-nf K-x-x, sæti fangelsi í átta mánuði.

Ákærði greiði málsvarnarþóknun skipað verjanda síns, G-kk-ef S-x-x R-kk-ef lögmanns, 235.600 krónur að meðtöldum virðisaukaskatti.

S-kvk-nf H-kvk-nf